அறக்கட்டளை என்பது வெறும் பணம் சார்ந்த உதவி மட்டுமே என்று நினைக்க வேண்டியதில்லை. பணம் என்பது பொருட்டே இல்லை. அது வெறும் காகிதம். மனிதனுக்கு மனிதன் ஆதரவாக நிற்பதுதான் முக்கியம். ‘அவன் யார்கிட்டவோ பணம் வாங்கித் தர்றேன்னு சொன்னான்ல..ஏன் வீணாப்போகுது? வேண்டாம்ன்னு சொல்லாம வாங்கிக்கலாம்’ என்று நினைக்கிறவர்களுக்குத்தான் பணம் முக்கியத்துவம் வாய்ந்த விஷயம். ‘தேவைப்பட்டால் மட்டும் சொல்கிறோம்’ என்று சொல்லக் கூடியவர்களாக இருக்கிறார்கள் அல்லவா? அவர்களுக்கு நம்முடைய சொற்களும் ஆதரவும்தான் தேவையானதாக இருக்கிறது. பல இடங்களில் இதைத்தான் செய்ய வேண்டியிருக்கிறது. அவர்களைத் தேடித்தான் ஓடிக் கொண்டேயிருக்க வேண்டியிருக்கிறது.